MEDDELELSE FRA KOMMISSIONEN TIL EUROPA-PARLAMENTET i overensstemmelse med EF-traktatens artikel 251, stk. 2, andet afsnit, om Rådets fælles holdning med henblik på vedtagelse af et direktiv om arbejdsmarkedsorienterede pensionskassers aktiviteter og tilsynet hermed

2000/0260 (COD)

MEDDELELSE FRA KOMMISSIONEN TIL EUROPA-PARLAMENTET i overensstemmelse med EF-traktatens artikel 251, stk. 2, andet afsnit, om Rådets fælles holdning med henblik på vedtagelse af et direktiv om arbejdsmarkedsorienterede pensionskassers aktiviteter og tilsynet hermed

1. TILBAGEBLIK

Dato for oversendelse af forslaget til Europa-Parlamentet og Rådet (dokument KOM(2000) 507 endelig - 2000/0260 (COD)): // 11.10.2000

Dato for Det Økonomiske og Sociale Udvalgs udtalelse: // 28.3.2001

Dato for Europa-Parlamentets udtalelse under førstebehandling: // 4.7.2001

Dato for vedtagelsen af den fælles holdning: // 5.11.2002

2. FORMÅLET MED KOMMISSIONENS FORSLAG

Det Europæiske Råd i Lissabon understregede nødvendigheden af at fuldende integrationen af de finansielle markeder i Unionen. Denne integration forudsætter, at handlingsplanen for finansielle tjenesteydelser [1] gennemføres fuldstændig senest i 2005. Samordningen af reglerne for arbejdsmarkedsorienterede pensionskasser, for hvilke der ikke findes en hensigtsmæssig fællesskabsramme, er et centralt punkt i handlingsplanen. Disse pensionskasser bør under fuld sikkerhed kunne udøve deres aktiviteter i det indre marked til fordel for de virksomheder og arbejdstagere, der efterspørger deres tjenesteydelser med henblik på forvaltning af pensionsopsparing.

[1] KOM (1999) 232.

Ved udarbejdelsen af dette forslag til direktiv har Kommissionen først og fremmest haft sikkerhed og effektivitet for øje. Det er vigtigt at sikre en meget høj grad af beskyttelse for de fremtidige pensionsmodtageres eksistensmidler. Men de arbejdsmarkedsorienterede pensionskasser skal også operere effektivt, specielt med hensyn til finansielle placeringer og grænseoverskridende operationer. En utilstrækkelig beskyttelse vil true pensionsydelserne. En utilstrækkelig effektivitet vil øge opsparingsomkostningerne til skade for virksomhedernes konkurrenceevne og ordningernes finansielle ligevægt. Forslaget til direktiv indeholder derfor følgende:

-Stramme forsigtighedsregler for at beskytte pensionsmodtagerne. De arbejdsmarkedsorienterede pensionskasser bør være underkastet bestemte betingelser. Medlemmerne og de pensionsberettigede skal således have dækkende oplysninger om ordningens betingelser, om pensionskassens finansielle situation og om deres rettigheder. De ydelser, der loves, skal beregnes med forsigtighed og repræsenteres i balancen ved tilstrækkelige aktiver. Hvis den arbejdsmarkedsorienterede pensionskasse giver en finansiel garanti, skal den besidde en egenkapital. Det er endelig vigtigt, at kontrolmyndighederne har alle de beføjelser, der er nødvendige for at kunne føre et dækkende tilsyn med de arbejdsmarkedsorienterede pensionskasser, der sorterer under dem.

-Investeringsregler, der er tilpasset til de arbejdsmarkedsorienterede pensionskassers karakteristika og til en effektiv forvaltning af opsparingen. De arbejdsmarkedsorienterede pensionskasser investerer på lang sigt og kan temmelig let forudse, hvilke ydelser de skal honorere. De bør derfor have en vis frihed til at bestemme den investeringspolitik, der er den mest egnede i forhold til de indgåede forpligtelser. Denne politik bør under alle omstændigheder gå ud på at sikre en passende spredning af aktiverne. Medlemsstaterne kan fastlægge mere detaljerede regler, hvis det er nødvendigt af hensyn til tilsynet med de arbejdsmarkedsorienterede pensionskasser, der er etableret på deres territorium. Reglerne bør imidlertid ikke i alt for høj grad være til hinder for en international spredning af investeringsporteføljen og for placeringer i aktier, der generelt på lang sigt giver et højt afkast og en god sikkerhed.

-Regler, der giver mulighed for en grænseoverskridende og dermed en mere effektiv forvaltning af arbejdsmarkedsorienterede pensionsordninger. Det er i øjeblikket umuligt for en arbejdsmarkedsorienteret pensionskasse at forvalte en pensionsordning for en virksomhed, der er etableret i en anden medlemsstat. En virksomhed, der opererer i de femten medlemsstater, skal således oprette 15 adskilte pensionsordninger. Der kunne opnås væsentlige stordriftsfordele, hvis en enkelt arbejdsmarkedsorienteret pensionskasse kunne forvalte de forskellige ordninger under overholdelse af de lokale sociale og arbejdsmarkedsmæssige regler. Det forudsætter gensidig anerkendelse af tilsynsordningerne, hvilket er et af hovedformålene med dette forslag. Forslaget indeholder i øvrigt en samarbejdsprocedure mellem kontrolmyndighederne i tilfælde af grænseoverskridende forvaltning af en arbejdsmarkedsorienteret ordning.

3. BEMÆRKNINGER TIL DEN FÆLLES HOLDNING

3.1. Generelle kommentarer til den fælles holdning

Takket være det spanske formandsskabs store indsats vedtog Rådet den fælles holdning den 5. november 2002. Kommissionen kan acceptere de ændringer, der er indført i Rådets fælles holdning, som bevarer det væsentlige i Kommissionens forslag.

Den fælles holdning tager ligeledes hensyn til langt hovedparten af de ændringer, der blev foreslået af Europa-Parlamentet og godkendt af Kommissionen. Ændringerne er blevet integreret i den fælles holdning, idet der i visse tilfælde er blevet foretaget en omformulering for at sikre den interne sammenhæng i teksten. Tre af Europa-Parlamentets ændringer, der blev accepteret af Kommissionen, kunne imidlertid ikke integreres, først og fremmest på grund af en omorganisering af teksten og af hensyn til tekstens indre sammenhæng. I forhold til Kommissionens forslag udvikler og klargør den fælles holdning de vigtigste bestemmelser i Kommissionens forslag vedrørende bl.a. anvendelsesområdet (artikel 2), fakultativ anvendelse på livsforsikringsselskaber (artikel 4), betingelser angående driften (artikel 9), informationspligt over for medlemmer og pensionsmodtagere (artikel 11), tekniske hensættelser (artikel 15), investeringsregler (artikel 18), administration og deponering (artikel 19) og grænseoverskridende virksomhed (artikel 20). Der er ligeledes vedføjet en artikel 21 om samarbejdet mellem medlemsstaterne og Kommissionen.

De tilpasninger, som den fælles holdning indebærer, forandrer ikke Kommissionens forslag. De giver faktisk nyttige præciseringer eller afklaringer i forhold til Kommissionens foreslåede ordning, blandt andet med henblik på de normer, der er nødvendige for at sikre gensidig anerkendelse af de nationale tilsynsordninger, hvilket er en nødvendig betingelse for at sikre en grænseoverskridende løsning.

De vigtigste ændringer, der er foretaget i Kommissionens forslag i Rådets fælles holdning, kommenteres detaljeret i det følgende i denne meddelelse.

3.2. Europa-Parlamentets ændringer under førstebehandling

Europa-Parlamentet vedtog 99 ændringer. Heraf har Kommissionen accepteret 44, enten fuldstændigt eller delvis.

3.2.1. Ændringer, som Kommissionen har accepteret, og som er gentaget i teksten i den fælles holdning

a) Titlen i den fælles holdning

Titlen blev justeret i overensstemmelse med Europa-Parlamentets første ændringsforslag for bedre at afspejle, at der er tale om et direktiv, der ikke blot vedrører arbejdsmarkedsorienterede pensionskassers aktiviteter, men også omhandler tilsyn med deres aktiviteter.

b) Betragtninger

Betragtning nr. 4 i den fælles holdning

Denne betragtning understreger direktivets betydning, ikke blot på grund af at de arbejdsmarkedsorienterede pensionskasser ikke er underlagt et sammenhængende sæt EF-regler, der sætter dem i stand til at udnytte det indre marked, men også fordi de spiller en vigtig rolle på finansmarkederne, blandt andet i kraft af, at de investerer på lang sigt. Denne betragtning tager hensyn til Parlamentets ændringsforslag nr. 4.

Betragtning nr. 5

Denne nye betragtning gentager delvis Europa-Parlamentets ændringsforslag nr. 7. Den understreger, at direktivet indgår som led i en helhed af foranstaltninger, der sigter på at skabe et ægte indre marked for arbejdsmarkedsorienterede pensionskasser og på at udvikle denne sektor. Formuleringen af dette ændringsforslag er dog blevet justeret for at være tilpasset indholdet i de nye bestemmelser på investeringsområdet (artikel 18).

Betragtning nr. 6

Det drejer sig om en ny betragtning, der gentager Europa-Parlamentets ændringsforslag nr. 8 og tilpasser det for at bringe det på linje med de ændringer, der er foretaget i investeringsreglerne. Betragtningen nævner den dobbelte målsætning om investeringens sikkerhed og rentabilitet som de væsentlige mål, der forfølges med direktivet.

Betragtning nr. 8

Denne betragtning understreger, at direktivet ikke har til formål at anfægte medlemsstaternes ansvar for tilrettelæggelsen af deres pensionsordninger og for den rolle, som de forskellige institutioner, der står for arbejdsmarkedsrelaterede pensioner, spiller inden for rammerne af den anden søjle. Denne betragtning gentager Europa-Parlamentets ændringsforslag nr. 10.

Betragtning nr. 12

Denne betragtning hænger sammen med artikel 5 i den fælles holdning. Den præciserer rækkevidden af medlemsstaternes mulighed for at undlade at lade dette direktiv gælde for små pensionskasser og lovbestemte ordninger. Den præciserer imidlertid, at disse pensionskasser ikke desto mindre altid bør kunne drage fordel af den fri udvikling af tjenesteydelser med hensyn til forvaltning og deponering af aktiver, og den gentager således ånden i første del af Europa-Parlamentets ændringsforslag nr. 15.

Betragtning nr. 15

Denne betragtning fremhæver, at det er vigtigt, at der er en juridisk adskillelse mellem den arbejdsmarkedsorienterede pensionskasse og den pensionstegnende virksomhed for at beskytte medlemmerne. Denne juridiske adskillelse bør desuden suppleres med et minimumtilsyn, således som det fremgår af Europa-Parlamentets ændringsforslag nr. 17.

Betragtning nr. 28

Denne betragtning hænger sammen med artikel 18 i den fælles holdning. Den præciserer, at placeringspolitikken skal tilpasses den arbejdsmarkedsorienterede pensionskasses medlemsstruktur, og gengiver dermed delvis ændringsforslag nr. 25, som Kommissionen delvis havde accepteret. Indholdet i denne betragtning er desuden blevet tilpasset for at bringe den på linje med de nye bestemmelser om investeringsregler, der findes i artikel 18.

Betragtning nr. 32

Denne betragtning præciserer, at den arbejdsmarkedsorienterede pensionskasse frit kan vælge porteføljeadministratorer, og at dette spørgsmål ikke sorterer under den pensionstegnende virksomhed. Den gentager Europa-Parlamentets ændringsforslag nr. 28.

Betragtning nr. 33

Denne betragtning hænger sammen med artikel 20. Den gentager ånden i Europa-Parlamentets ændringsforslag nr. 29, ifølge hvilket det er hjemlandet, som er ansvarligt for tilsynet. Denne betragtning ligger ligeledes på linje med den nye formulering af artikel 20, ifølge hvilken direktivet ikke har til formål at gribe ind i tilrettelæggelsen af pensionsordninger i medlemsstaterne. Den præciserer ligeledes rækkevidden af grænseoverskridende pensionstegning.

c) Den dispositive del

Artikel 2 Anvendelsesområde

Artikel 2, stk. 1

Denne bestemmelse garanterer direktivets anvendelse, når de arbejdsmarkedsorienterede pensionskasser ikke er juridiske personer og forvaltes af forvaltningsenheder, således som det er tilfældet i visse medlemsstater. Denne omformulering gengiver ånden i Europa-Parlamentets ændringsforslag nr. 33.

Artikel 4 Fakultativ anvendelse på pensionskasser omfattet af direktiv 79/267/EØF

Denne bestemmelse præciserer de betingelser, på hvilke medlemsstaterne kan beslutte at anvende visse bestemmelser i direktivet på livsforsikringsselskaber. Rådets fælles holdning præciserer, at de aktiver og forpligtelser, der svarer til arbejdsmarkedsorienterede pensionsaktiviteter, i dette tilfælde skal holdes adskilt. Den præciserer ligeledes, at de kompetente myndigheder i hjemlandet kontrollerer, at aktiviteterne i livsforsikringsselskaberne holdes strengt adskilt. Dette er i overensstemmelse med ånden i Europa-Parlamentets ændringsforslag nr. 36.

Artikel 5 Små pensionskasser og lovpligtige ordninger

Artikel 5, stk. 1

Rådets fælles holdning præciserer, at medlemsstaterne kan udelukke små pensionskasser fra anvendelsesområdet, men det skal sikres, at de altid kan drage fordel af den frie udveksling af tjenesteydelser for så vidt angår deres forvaltnings- og deponeringsaktiviteter. Dette dækker en del af Parlamentets ændringsforslag nr. 37. Det tilføjes endvidere i den fælles holdning, at hvis disse institutioner ønsker det, skal de kunne drage fordel af muligheden for at anvende direktivet, således at forstå, at de grænseoverskridende aktiviteter strengt overholder bestemmelserne i direktivet.

Artikel 6 Definitioner

Artikel 6, litra a)

Rådets fælles holdning præciserer i sin definition af en arbejdsmarkedsorienteret pensionskasse, at en arbejdsmarkedsorienteret pensionskasse ikke skal være en bestemt juridisk enhed, og at aktiviteterne direkte skal følge af hovedmålsætningen om at tilbyde pensionsydelser. Dette gengiver ånden i Parlamentets ændringsforslag nr. 38. Den præciserer ligeledes de betingelser, på hvilke disse institutioner kan forvalte arbejdsmarkedsorienterede pensionsordninger for selvstændige, og understreger, at det skal ske under fuld iagttagelse af de nationale regler. Dette punkt hænger sammen med den nye betragtning nr. 9 (jf. nedenfor).

Artikel 6, litra c)

Definitionen af et pensionstegnende firma er blevet ændret for at forhindre enhver tvetydighed med hensyn til privatpersoners rolle, særlig selvstændige. Dette afspejler ånden i Europa-Parlamentets ændringsforslag nr. 40.

Artikel 7 Pensionskassers virksomhed

Der er tilføjet et nyt stykke for at præcisere, at når et forsikringsselskab forvalter denne virksomhed med adskillelse af aktiver og forpligtelser, er de begrænset til pensionsydelser i overensstemmelse med ånden i første stykke. Denne bestemmelse afspejler ånden i Europa-Parlamentets ændringsforslag nr. 46.

Artikel 9 Betingelser angående driften

Artikel 9, stk. 1

Formuleringen i den fælles holdning præciserer princippet om hjemlandet, der indebærer, at medlemsstaterne skal kontrollere betingelserne angående driften af de pensionskasser, der er etableret på deres område. Den afspejler ånden i Europa-Parlamentets ændringsforslag nr. 47.

Litra d) er ligeledes blevet ændret ved Rådets fælles holdning med henblik på at præcisere de nærmere regler for beregning og attestering i forbindelse med de tekniske hensættelser. Dette skal generelt foretages af en aktuar eller af en anden ekspert på området i overensstemmelse med de nationale regler. De aktuarmæssige metoder, der anvendes, skal desuden være anerkendt af medlemsstaternes kompetente myndigheder.

Endelig er litra f) blevet tilpasset for at tage hensyn til specificiteten i visse medlemsstaters regler, hvor pensionsordningerne ikke altid er af kontraktlig karakter.

Artikel 9, stk. 3

Dette nye stykke giver medlemsstaterne mulighed for at tillade, at forvaltningen af en pensionsordning overdrages til andre enheder, som opererer på vegne af en arbejdsmarkedsorienteret pensionskasse. Dette stykke afspejler ånden i Parlamentets ændringsforslag nr. 52.

Artikel 10 Årsregnskab og årsberetning

Den fælles holdning præciserer, at kravene i denne artikel fastsættes af hjemlandet for de arbejdsmarkedsorienterede pensionskasser, der er etableret på deres område. Dette afspejler ånden i Parlamentets ændringsforslag nr. 53.

Bestemmelserne i denne artikel er blevet ændret for at præcisere, at i en situation, hvor en arbejdsmarkedsorienteret pensionskasse forvalter flere pensionsordninger, skal disse regnskaber og beretninger afleveres for hver enkelt pensionsordning, der forvaltes. Disse bestemmelser definerer ligeledes tydeligere de oplysninger, som disse rapporter skal indeholde, og de krav, der skal opfyldes.

Artikel 11 Informationspligt over for medlemmer og pensionsmodtagere

Artikel 11, stk. 1

Den fælles holdning præciserer, at myndighederne i hjemlandet under overholdelse af EU-retten fastsæter reglerne for de oplysninger, der skal gives til medlemmerne og pensionsmodtagerne. Dette afspejler ånden i Parlamentets ændringsforslag nr. 54. Der indføres desuden i dette stykke en ændring, der giver en oversigt over de oplysninger, der mindst skal gives, idet medlemsstaterne får mulighed for at fastsætte mere detaljerede regler om den information, som de arbejdsmarkedsorienterede pensionskasser, der er etableret på deres område, skal give.

Artikel 13 Oplysningspligt over for de kompetente myndigheder

Den fælles holdning præciserer, at det er myndighederne i hjemlandet, der fastsætter reglerne for de oplysninger, der skal gives til den kompetente myndighed. Dette afspejler ånden i Parlamentets ændringsforslag nr. 62.

Rådets fælles holdning indeholder også visse præciseringer om de oplysninger, som den kompetente myndighed i hjemlandet kan kræve, blandt andet oplysninger om relationerne (der ikke altid er af kontraktlig karakter) mellem den arbejdsmarkedsorienterede pensionskasse og andre virksomheder eller andre arbejdsmarkedsorienterede pensionskasser, om redegørelsen for investeringsprincipperne, om de hypoteser, der ligger til grund for de aktuarmæssige vurderinger, og rapporter fra de personer, der skal kontrollere regnskaberne.

Artikel 14 Den kompetente myndigheds indgrebsbeføjelser og pligter

Rådets fælles holdning har bragt formuleringen af denne artikels titel i overensstemmelse med artiklens reelle indhold, og den fælles holdning er således baseret på Parlamentets ændringsforslag nr. 66.

Bestemmelserne præciserer, at det er hjemlandet, der fastsætter reglerne om tilsynsmyndighedernes rettigheder og beføjelser, særlig i stk. 1, 2, 3 og 4. Dette afspejler ånden i Europa-Parlamentets ændringsforslag nr. 67, 68, 69 og 71.

Artikel 16 Kapitaldækning af tekniske hensættelser

Artikel 16, stk. 2

Denne bestemmelse opregner de betingelser, på hvilke en medlemsstat kan bemyndige en pensionskasse til at fravige kapitaldækningsreglerne. Rådets fælles holdning understreger, at procedurerne for overførsel ikke kun gælder for aktiver, men også for de tilsvarende forpligtelser. Den svarer til Parlamentets ændringsforslag nr. 78.

Artikel 17 Lovpligtig egenkapital

Artikel 17, stk. 1

Denne bestemmelse forklarer de betingelser, på hvilke den arbejdsmarkedsorienterede pensionskasse skal have en lovpligtig egenkapital. Bestemmelsen tydeliggøres ved at præcisere, at der er en sammenhæng mellem reservebeholdningen og den risiko, som den arbejdsmarkedsorienterede pensionskasse løber. Den svarer til Parlamentets ændringsforslag nr. 80.

Artikel 18 Investeringsregler

Artikel 18, stk. 1

Rådets fælles holdning tydeliggør affattelsen af dette stykke ved at henvise til forsigtighedsprincippet eller til det velkendte bonus pater familias-begreb og ved at præcisere, at de anførte regler er hovedelementerne. Den fælles holdning dækker således Europa-Parlamentets ændringsforslag nr. 82 og 85.

Autoinvesteringsreglen (investering i det pensionstegnende firma) bekræftes og kompletteres med en tærskel på 10 % i det tilfælde, hvor det pensionstegnende firma tilhører en gruppe. Den fælles holdning præciserer imidlertid, at hvis den arbejdsmarkedsorienterede pensionskasse opererer på vegne af flere pensionstegnende firmaer, skal investeringer i disse pensionstegnende firmaer foregå under udvisning af forsigtighed. Dette afspejler Parlamentets ændringsforslag nr. 84.

Bestemmelserne i stk. 3, 4 og 6 præciserer, at reglerne og principperne fastsættes af den kompetente myndighed i hjemlandet for de arbejdsmarkedsorienterede pensionskasser, der er etableret på dets område. Bestemmelserne dækker derfor Parlamentets ændringsforslag nr. 86, 87 og 89.

Artikel 20 Grænseoverskridende virksomhed

Artikel 20, stk. 1, 2 og 3

Den fælles holdning ændrer formuleringen af disse stykker for at bringe den på linje med de nye definitioner i artikel 6 vedrørende pensionstegnende firma og inkorporeringen af begrebet individ i denne definition, således at dette begreb fjernes fra disse stykker. Dette svarer til Parlamentets ændringsforslag nr. 91 og 92. I stk. 2 tydeliggøres endvidere kravet om forudgående tilladelse for de arbejdsmarkedsorienterede pensionskasser, der ønsker at levere tjenesteydelser til en virksomhed, der er etableret i en anden medlemsstat. Dette dækker Europa-Parlamentets ændringsforslag nr. 131. Endelig gøres affattelsen af litra c) i stk. 3 tydeligere, idet det specificeres, at en af de oplysninger, der skal gives i underretningen til værtslandet, vedrører de væsentligste kendetegn ved den pensionsordning, der skal forvaltes. Dette afspejler ånden i Parlamentets ændringsforslag nr. 132.

Rådets fælles holdning understreger ligeledes, at enhver grænseoverskridende virksomhed skal finde sted under fuld iagttagelse af de nationale socialretlige regler for forvaltningen af pensionsordninger i medlemsstaterne, særlig med hensyn til obligatorisk deltagelse. Dette er i fuld overensstemmelse med formålet med dette direktiv, der ikke tager sigte på at gribe ind i de nationale pensionsordninger.

Artikel 20, stk. 8

Denne bestemmelse præciserer, at værtslandet har pligt til at underrette hjemlandet om enhver ændring i de arbejds- og socialretlige bestemmelser vedrørende pensionsordninger. Denne ændring afspejler ånden i Europa-Parlamentets ændringsforslag nr. 94. Den fælles holdning præciserer ligeledes, at ajourføringen af denne informationsudveksling også vedrører investeringsreglerne i artikel 18, stk. 7, og informationskravene i artikel 20, stk. 7.

Artikel 20, stk. 9 og 10

Disse nye stykker, som Rådet har indføjet, afspejler ånden i artikel 14, stk. 5, i Kommissionens forslag og Europa-Parlamentets ændringsforslag nr. 72 og 95. De vedrører værtslandets tilsyn med den arbejdsmarkedsorienterede pensionskasses overholdelse af de arbejds- og socialretlige bestemmelser i værtslandet, herunder vedrørende information til medlemmerne og pensionsmodtagerne. De vedrører ligeledes de foranstaltninger, der kan træffes i tilfælde af overtrædelse af disse bestemmelser. Disse foranstaltninger henhører under hjemlandets kompetence eller, hvis det ikke træffer foranstaltninger eller ikke sikrer overholdelse af de trufne foranstaltninger, under værtslandet, der således kan gribe ind i sidste instans og bringe virksomheden til ophør på vegne af et firma, der er etableret i værtslandet. Alle disse bestemmelser er i tråd med de eksisterende bestemmelser på livsforsikringsområdet.

3.2.2. Europa-Parlamentets ændringsforslag, som Kommissionen kan acceptere, og som ikke er medtaget i den fælles holdning

Ændringsforslag nr. 16 bragte indholdet i betragtning nr. 14 i den fælles holdning på linje med affattelsen af artikel 7 i Kommissionens forslag. Da denne artikel er ændret for bedre at afspejle de arbejdsmarkedsorienterede pensionskassers aktiviteter i visse lande, er der altså ingen grund til at opretholde dette ændringsforslag i den fælles holdning.

Ændringsforslag nr. 43 præciserede definitionen af etableringsstedet og var principielt accepteret af Kommissionen. Ophævelsen af henvisningen til etablering i definitionerne af hjemland og værtsland (jf. artikel 6, litra i) og j)) medførte imidlertid ophævelse af definitionen af etableringsstedet, hvilket betyder, at der ikke er taget hensyn til dette ændringsforslag i den fælles holdning.

Ændringsforslag nr. 77 understregede, at bestemmelserne i artikel 16, stk. 2, vedrørende underfinansiering af de tekniske hensættelser ikke var enestående. Da ændringen af stk. 2 betød, at begrebet « dispensation » ikke længere blev benyttet, og at der blev givet en beskrivelse af en faktisk situation, forsvandt muligheden for at fortolke underfinansieringssituationen. Derfor er dette ændringsforslag ikke blevet gentaget i den fælles holdning.

3.3. Ny bestemmelser indført ved Rådets fælles holdning

a) Betragtningerne

Betragtning nr. 9

Denne nye betragtning hænger sammen med artikel 6, litra a), i den fælles holdning vedrørende definitionen af en arbejdsmarkedsorienteret pensionskasse. Den præciserer de forskellige situationer i Den Europæiske Union med hensyn til selvstændiges tilknytning til arbejdsmarkedsorienterede pensionskasser, idet dækningen af selvstændige i nogle lande falder ind under tredje søjle og i andre under anden søjle. Denne betragtning er nødvendig for at forstå rækkevidden af artikel 6, litra a).

Betragtning nr. 16

Denne betragtning præciserer, at tilsynet i visse medlemsstater både er rettet mod den arbejdsmarkedsorienterede pensionskasse og mod de selskaber, der har ret til at forvalte disse pensionskasser. Den fælles holdning præciserer, at de institutioner, der forvalter arbejdsmarkedsorienterede pensionskasser, kan være forsikringsselskaber eller andre finansielle enheder.

Betragtning nr. 19

Denne betragtning hænger sammen med artikel 10. Den understreger betydningen af årsregnskaber og årsberetninger, fordi de er en væsentlig informationskilde for både medlemmerne og de kompetente myndigheder. Denne fælles holdning understreger, at der i alle medlemsstater er pligt til at udarbejde sådanne regnskaber for hver enkelt institution og eventuelt for hver enkelt pensionsordning.

Betragtning nr. 21

Denne betragtning blev ændret for at passe bedre til teksten i artikel 12 i den fælles holdning. Det fastsættes nu, at pensionskasserne bør udarbejde en redegørelse for deres investeringsprincipper og mindst hvert tredje år revidere dem og holde de kompetente myndigheder underrettet herom.

Betragtning nr. 23

Denne betragtning skal ses i sammenhæng med artikel 15 i den fælles holdning. Den omhandler mere præcist de faktorer og metoder, der danner grundlag for en forsigtig vurdering af de tekniske hensættelser.

Betragtning nr. 27

Denne betragtning hænger sammen med artikel 17 i den fælles holdning. Den præciserer, at hvis det er pensionskassen, der dækker de aktuarmæssige risici - og ikke den pensionstegnende virksomhed - skal den arbejdsmarkedsorienterede pensionskasse have en egenkapital, der mindst svarer til den egenkapital, der kræves af livsforsikringsselskaber.

Betragtning nr. 30

Denne betragtning hænger sammen med artikel 18. I overensstemmelse med bonus pater familias-princippet understreger den fælles holdning forsigtighedsprincippet i investeringspolitikken, navnlig med hensyn til aktiver med stor risiko, men det anføres, at investeringsmulighederne kun bør begrænses, hvis det sker af forsigtighedshensyn.

Betragtning nr. 31

Denne nye betragtning hænger sammen med artikel 18, stk. 7, der også er nyt. Det omhandler indførelsen af visse kvantitative begrænsninger for investeringer i direktivet og specificerer, under hvilke omstændigheder disse grænser bør anvendes.

Betragtning nr. 34

Denne nye betragtning hænger sammen med artikel 20 og præciserer, at grænseoverskridende virksomhed kun er mulig, hvis den social- og arbejdsretlige lovgivning i det land, hvor den pensionstegnende virksomhed er beliggende, overholdes. Den præciserer ligeledes, hvad der forstås ved social- og arbejdsretlig lovgivning.

Betragtning nr. 35

Denne nye betragtning henviser til situationer, hvor en arbejdsmarkedsorienteret pensionskasse forvalter flere pensionsordninger for virksomheder, hvoraf mindst én ordning er en ordning for en virksomhed i en anden medlemsstat, og hvor pensionskassen kan blive anmodet om at holde aktiverne og passiverne i disse ordninger adskilt. Betragtningen fastsætter, at direktivets bestemmelser i denne situation finder individuel anvendelse på de pågældende ordninger og ikke på pensionskassen som sådan.

Betragtning nr. 36

Denne nye betragtning hænger sammen med den nye artikel 21 og fastsætter, at det er nødvendigt at indføre bestemmelser om samarbejde mellem medlemsstaternes kompetente myndigheder og mellem disse myndigheder og Kommissionen.

Betragtning nr. 37

Denne nye betragtning fastsætter i overensstemmelse med artikel 21, at Kommissionen bistås af et forsikrings- og pensionsudvalg, og at der skal tages hensyn til de forskellige særlige forhold for arbejdsmarkedsorienterede pensionskasser og forsikringsselskaber ved tilrettelæggelsen af dette udvalgs arbejde. Oprettelsen af udvalget er vigtig for at sikre den korrekte anvendelse af direktivet og sker på rette tidspunkt under de igangværende diskussioner om finansiel stabilitet, overvågning og integration, specielt med hensyn til udvalgsprocedurer.

Kommissionen finder ikke desto mindre, at der skal træffes passende foranstaltninger med henblik på at nedsætte udvalget og præcist definere den rolle, det skal spille. Dette vil ske, når Rådet har vedtaget sine konklusioner om finansiel stabilitet, overvågning og integration.

b) Den dispositive del

Artikel 2 Anvendelsesområde

Artikel 2, stk. 2

De nye bestemmelser, der er indført ved Rådets fælles holdning, præciserer, at livsforsikringsselskaber, der er dækket af direktiv 73/239, og virksomheder med en driftsmåde, der kan sidestilles med de tyske « Unterstützungskassen », ikke falder ind under anvendelsesområdet. For sidstnævnte virksomheder er formuleringen blevet ændret for at give en mere generel definition af disse pensionskasser, således at deres navn ikke nævnes. Endelig er henvisningen til bilag II til Rådets forordning nr. 1408/71 blevet ophævet ved den fælles holdning, da dette bilag omhandler en oversigt over ydelser og ikke over institutioner.

Artikel 3 Anvendelse på pensionskasser, der forvalter socialsikringsordninger

Den fælles holdning præciserer, at hvis dette direktiv anvendes på pensionskasser, der også forvalter ordninger under den første søjle, bør det sikres, at aktiverne og forpligtelserne, der svarer til aktiviteterne under pensionskassens virksomhed inden for arbejdsmarkedsorienterede pensionskasser, øremærkes, sådan at det ikke er muligt at foretage overførsler til socialsikringsordninger.

Artikel 5 Små pensionskasser og lovpligtige ordninger

Artikel 5, stk. 2

Den fælles holdning præciserer, at hvis medlemsstaterne undlader at anvende visse bestemmelser i direktivet på pensionskasser, der forvalter lovpligtige arbejdsmarkedsorienterede pensionsordninger, som er garanteret af en offentlig myndighed, kan de kun involvere sig i grænseoverskridende virksomhed, hvis alle bestemmelser i direktivet finder anvendelse.

Artikel 6 Definitioner

Artikel 6, litra d)

Den fælles holdning har tydeliggjort rækkevidden af pensionsydelserne, idet det præciseres, at det hovedsagelig drejer sig om ydelser med henblik på en pension. Som supplement kan de også accessorisk dække udbetalinger i visse situationer (invaliditet, dødsfald, udtræden af arbejdsmarkedet) eller støtte i andre situationer (sygdom, dødsfald). Der er her kun tale om en tydeliggørelse af Kommissionens oprindelige tekst.

Artikel 6, litra e)

Den fælles holdning har præciseret begrebet medlem, idet det præciseres, at det er beskæftigelsen, der gør den pågældende berettiget til pensionsydelser.

Artikel 6, litra h)

Den fælles holdning har givet en bedre afgrænsning af aktuarmæssige risici, idet de knyttes sammen med risikoen for død, invaliditet og høj alder.

Artikel 6, litra i)

Den fælles holdning har præciseret definitionen af hjemlandet, idet artikel 6, litra j) og litra l), første led, i Kommissionens forslag sammenlægges, og idet det præciseres, at hvis pensionskasssen ikke har et hjemsted, er hjemlandet dér, hvor den har sit hovedkontor.

Artikel 6, litra j)

Den fælles holdning har defineret værtslandet med henvisning til den medlemsstat, hvis social- og arbejdsmarkedslovgivning vedrørende arbejdsmarkedsorienterede pensionsordninger finder anvendelse på forholdet mellem det pensionstegnende firma og medlemmerne. Denne definition erstatter Kommissionens oprindelige definition, der fastsatte denne medlemsstat i forhold til den pensionstegnende virksomheds hjemsted.

Ophævelse af en definition

Rådet har besluttet at ophæve definitionen af markeder for risikovillig kapital i artikel 6, litra i), da der ikke findes en sådan definition i EF-lovgivningen.

Artikel 11 Informationspligt over for medlemmer og pensionsmodtagere

Artikel 11, stk. 2

Den fælles holdning har indført den ide, at informationen skal sendes til medlemmer og pensionsmodtagere og deres repræsentanter. Den præciserer endvidere, at såfremt en arbejdsmarkedsorienteret pensionskasse forvalter flere pensionsordninger, er det kun regnskabet og beretningen for medlemmernes og pensionsmodtagernes ordning, der skal fremsendes.

Artikel 11, stk. 3

Denne bestemmelse blev indført for at præcisere, at redegørelsen for investeringsprincipperne efter anmodning også stilles til rådighed for medlemmerne og pensionsmodtagerne og/eller, hvor det er relevant, deres repræsentanter. Denne bestemmelse afspejler ånden i artikel 12, stk. 2, i Kommissionens oprindelige forslag.

Artikel 11, stk. 4

Pligten til at fremsende disse oplysninger samtidig med regnskabet og beretningen, der også fandtes i Kommissionens forslag, blev ophævet i den fælles holdning, da anmodningen om oplysninger kan vedrøre andre elementer, der ikke nødvendigvis har forbindelse med regnskabet og beretningen.

Artikel 11, stk. 5

Denne bestemmelse vedrører størrelsen af de optjente pensionsydelser og de udbetalingsmåder, der findes for disse ydelser. Den fælles holdning præciserer, at disse oplysninger skal gives ved pensionering, eller når der opstår ret til andre ydelser.

Artikel 12 Redegørelse for investeringsprincipper

Disse bestemmelser forpligter den arbejdsmarkedsorienterede pensionskasse til at udarbejde en redegørelse for investeringsprincipperne og mindst hvert tredje år tage den op til fornyet overvejelse og redegøre for metoderne for investeringsrisikovurdering og den strategiske fordeling af aktiverne. Den fælles holdning omhandler i separate artikler: 1) princippet for udarbejdelse af en sådan redegørelse (artikel 12), 2) dens fremsendelse til medlemmerne og pensionsmodtagerne (artikel 11) og dens fremsendelse til de kompetente myndigheder (artikel 13).

Artikel 14 Den kompetente myndigheds indgrebsbeføjelser og pligter

Artikel 14, stk. 2

Denne bestemmelse redegør for de foranstaltninger, som den kompetente myndighed kan træffe over for en arbejdsmarkedsorienteret pensionskasse i tilfælde af uregelmæssigheder. Den fælles holdning præciserer, at disse foranstaltninger kan være af administrativ eller finansiel karakter.

Af hensyn til den indre sammenhæng er stk. 5 i Kommissionens forslag blevet flyttet til artikel 20, fordi disse bestemmelser vedrører grænseoverskridende virksomhed.

Artikel 15 Tekniske hensættelser

Artikel 15, stk. 1 og 2

Den fælles holdning fastsætter, at det er hjemlandet, der fastsætter reglerne for beregning af de tekniske hensættelser. Den fælles holdning har også præciseret, at disse hensættelser skal dække alle pensionsordninger.

Artikel 15, stk. 3

Denne bestemmelse fastsætter som almindeligt princip, at beregningen skal finde sted hvert år. Medlemsstaterne får dog mulighed for at give tilladelse til, at beregningen sker hvert tredje år. Den fælles holdning indførte to ændringer, for at denne fravigelse kan finde anvendelse: den arbejdsmarkedsorienterede pensionskasse skal til medlemmerne og/eller den kompetente myndighed (og ikke kun den kompetente myndighed) fremsende en attestation eller en dokumentation (snarere end en attestation), der viser de tilpasninger, der er foretaget i de mellemliggende år.

Artikel 15, stk. 4

Dette stykke indeholder principperne for beregning af de tekniske hensættelser og de vigtigste parametre i denne beregning. De ændringer, der er indført med den fælles holdning, vedrører følgende:

-graden af forsigtighed i aktuarmæssig henseende under hensyn til alle de forpligtelser, som den arbejdsmarkedsorienterede pensionskasse har indgået

-graden af forsigtighed i valget af økonomiske og aktuarmæssige antagelser, i givet fald under hensyn til en passende margen for negative afvigelser

-fastsættelse af den maksimale rentesats under hensyn til udbyttet af tilsvarende aktiver eller i forhold til afkastet af statsobligationer af høj kvalitet

-anvendelse af aktuarmæssige tabeller, der er hensigtsmæssige i forhold til pensionsordningens kendetegn.

Tilpasning af beregningsmetoden og -grundlaget til ændringerne i ikke blot de juridiske og økonomiske data men også demografiske data.

Artikel 15, stk. 6

Det indføres ved den fælles holdning, at Kommissionen hvert andet år eller på anmodning fra en medlemsstat skal aflægge rapport om den mulige virkning af reglerne for beregning af de tekniske hensættelser på de grænseoverskridende aktiviteter. Den fælles holdning fastsætter, at rapporten skal sendes til forsikrings- og pensionsudvalget, der skal nedsættes, og som i givet fald anmoder Kommissionen om at fremsætte nødvendige foranstaltninger med henblik på at undgå eventuelle konkurrencefordrejninger. Denne ændring skal ses i sammenhæng med opfølgningen af reglernes virkning på udviklingen i arbejdsmarkedsorienterede pensionssystemer. Som svar på denne anmodning og for at berolige medlemsstaterne om Kommissionens intentioner vedtog Kommissionen den ensidige erklæring, der er anført i punkt 5.

Kommissionen understreger imidlertid, at det vil blive nødvendigt at tilpasse artikel 15, stk. 6, ved hjælp af passende tiltag eller bestemmelser for at bringe den helt i overensstemmelse med de konklusioner om finansiel stabilitet, overvågning og integration, som Rådet snart vil drage.

Artikel 16 Kapitaldækning af tekniske hensættelser

Artikel 16, stk. 2

Den fælles holdning præciserer flere punkter i dette stykke vedrørende de betingelser, på hvilke en medlemsstat kan give en pensionskasse lov til at fravige reglen om, at aktiverne skal give fuldstændig dækning. Den præciserer som hovedbetingelse forpligtelsen til at vedtage en genoprettelsesplan med henblik på at vende tilbage til en situation med fuldstændig dækning. Den fastsætter, at denne plan skal forelægges medlemmerne eller, hvor det er relevant, disses repræsentanter. Hvis pensionsordningen ophæves, skal der gives underretning om overførselsproceduren til medlemmerne og deres repræsentanter i overensstemmelse med fortrolighedsprincippet.

Artikel 16, stk. 3

Hvis der er tale om grænseoverskridende virksomhed, skal der være fuldstændig dækning for forpligtelserne. Den fælles holdning præciserer, at hjemlandets kompetente myndighed skal gribe ind i tilfælde af overtrædelse af dette princip. Den fastsætter ligeledes, at hjemlandet kan kræve øremærkning af aktiver og forpligtelser for at overholde denne regel. Dette kan være tilfældet, når en arbejdsmarkedsorienteret pensionskasse forvalter flere pensionsordninger.

Artikel 17 Lovpligtig egenkapital

Artikel 17, stk. 2

Den fælles holdning præciserer, at reglerne i artikel 18 og 19 i direktiv 79/267 finder anvendelse. Den præciserer endvidere, at disse bestemmelser tjener til at afgrænse mindstebeløbet for disse yderligere aktiver.

Artikel 17, stk. 3

Denne nye bestemmelse, der er indført ved den fælles holdning, præciserer imidlertid, at medlemsstaterne frit kan fastlægge mere detaljerede regler for den lovpligtige egenkapital for pensionskasser, der er etableret på deres område.

Artikel 18 Investeringsregler

Artikel 18, stk. 1

Dette stykke fastsætter forsigtighedsprincippet som det grundlæggende princip for investeringspolitikken. I den fælles holdning er der imidlertid lagt vægt på at knytte en række generelle principper til dette grundprincip, idet der er hentet inspiration fra bestemmelserne i stk. 2 og 3 i Kommissionens forslag, ligesom de er blevet kompletteret. De præciserer navnlig, at aktiverne skal placeres 1) i medlemmernes og pensionsmodtagernes interesse, 2) på en sådan måde, at der skabes sikkerhed, kvalitet, likviditet og rentabilitet i den samlede investeringsportefølje, 3) overvejende på regulerede markeder, 4) eventuelt i afledte instrumenter, i det omfang de bidrager til at reducere investeringsrisici, og 5) på en diversificeret måde for at undgå en urimelig stor afhængighed af et bestemt aktiv.

Artikel 18, stk. 2

Den fælles holdning indførte denne nye bestemmelse, der passer med forsigtighedsprincippet, og som forbyder en arbejdsmarkedsorienteret pensionskasse at optage lån eller optræde som kautionist for tredjeparts regning, medmindre dette udelukkende sker til likviditetsformål og da kun midlertidigt. Dette er i overensstemmelse med karakteren af en arbejdsmarkedsorienteret pensionskasses transaktioner og det generelle princip om dækning af forpligtelser.

Artikel 18, stk. 5

Disse bestemmelser giver medlemsstaterne mulighed for at fastsætte mere detaljerede regler for pensionskasser med hjemsted på deres område, herunder kvantitative regler. Den fælles holdning har lagt vægt på at præcisere, at disse mere detaljerede regler kan svare til bestemmelserne i direktivet om livsforsikringsselskaber (92/96/EØF).

Bestemmelserne fastsætter imidlertid visse grænser. I denne forbindelse fastsætter den fælles holdning, at pensionskasserne må investere op til 70 % af deres portefølje i aktier eller aktielignende omsætningspapirer. Medlemsstaterne kan dog fastsætte en lavere grænse for pensionskasser, der forvalter pensionsprodukter med langsigtet rentegaranti, bærer investeringsrisikoen og selv står for garantien.

Artikel 18, stk. 7

Dette nye stykke indfører visse kvantitative grænser for investeringerne og specificerer de omstændigheder, under hvilke de finder anvendelse. De tre investeringsgrænser vedrører investeringer i aktiver, der ikke er optaget til omsætning på et reguleret marked, investeringer i aktiver udstedt af samme virksomhed eller af virksomheder, der tilhører en enkelt gruppe, og investeringer i aktiver, der er udtrykt i andre valutaer end dem, forpligtelserne er udtrykt i. De betingelser, på hvilke disse grænser kan finde anvendelse, er følgende: 1) den arbejdsmarkedsorienterede pensionskasse skal forvalte en pensionsordning for en virksomhed i en anden medlemsstat (værtslandet), 2) værtslandets kompetente myndighed skal fremsætte en udtrykkelig anmodning om anvendelse af disse regler, og 3) den kan kun gøre det på betingelse af, at værtslandet anvender de samme regler eller strengere regler på pensionskasser med hjemsted i værtslandet. For at sikre at disse regler overholdes, kan hjemlandet kræve, at pensionskassen foretager en øremærkning af aktiverne.

Disse regler finder deres begrundelse i visse medlemsstaters ønske om at sikre et sikkerhedsnet for deres borgere, hvis de tegner pensioner i udlandet. Disse regler indgår imidlertid som led i en bredere definition af forsigtigheds- og diversifikationsbegrebet og skulle ikke have nogen videre virkning på kapitalallokeringen.

Artikel 19 Administration og deponering

Artikel 19, stk. 1

Rådets fælles holdning har udvidet retten til fri udveksling af tjenesteydelser vedrørende forvaltning af aktiver til også at omfatte tjenesteydelser præsteret af investeringsadministratorer i overensstemmelse med det nye direktiv om investeringsinstitutter (direktiv 2001/107/EF) samt til de i artikel 2, stk. 1, nævnte forvaltningsenheder.

Artikel 19, stk. 2

Rådets fælles holdning understreger, at den frie udveksling af tjenesteydelser vedrørende deponering af aktiver fuldt ud er i overensstemmelse med medlemsstaternes ret til, at de kan gøre valget af en depositar obligatorisk.

Artikel 19, stk. 3

Denne nye bestemmelse, der er indført ved Rådets fælles holdning, fastsætter, at medlemsstaterne i overensstemmelse med deres nationale lovgivning efter anmodning fra hjemlandets myndigheder kan indefryse aktiver, der er deponeret hos en depositar. Denne bestemmelse svarer til den, der allerede eksisterer for livsforsikringsvirksomhed (artikel 24 i direktiv 79/267/EØF).

Artikel 20 Grænseoverskridende virksomhed

Artikel 20, stk. 4, 5 og 6

Disse bestemmelser vedrører udveksling af informationer mellem tilsynsmyndighederne og mellem disse og pensionskassen, inden den kan påbegynde en aktivitet på et grænseoverskridende grundlag. Rådets fælles holdning lægger vægt på at klargøre rækkefølgen i informationsudvekslingen og henvisningen til de social- og arbejdsretlige bestemmelser, der er relevante for arbejdsmarkedsorienterede pensioner, ligesom den fælles holdning understreger, at de oplysninger, der skal videresendes, skal indeholde eventuelle regler, der skal anvendes i henhold til artikel 18, stk. 7 (investeringsregler - jf. ovenfor), og artikel 20, stk. 7 (oplysninger - jf. nedenfor).

Artikel 20, stk. 7

Denne nye bestemmelse, der er indført ved Rådets fælles holdning, forpligter de pensionskasser, der opererer på et grænseoverskridende grundlag, til at overholde værtslandets krav med hensyn til information i overensstemmelse med artikel 11. Dette skal ses i sammenhæng med det generelle princip om at overholde værtslandets social- og arbejdsretlige regler i tilfælde af grænseoverskridende virksomhed. Disse bestemmelser gælder selvfølgelig kun for medlemmerne af en pensionsordning, der forvaltes på et grænseoverskridende grundlag.

Artikel 21 Samarbejdet mellem medlemsstaterne og Kommissionen

Denne nye artikel, der blev indført ved Rådets fælles holdning, fastsætter med henblik på en ensartet anvendelse af direktivet et tæt samarbejde mellem medlemsstaterne og Kommissionen. Dette er ligeledes nødvendigt for at skabe de nødvendige betingelser for et uproblematisk grænseoverskridende medlemskab. Denne artikel fastsætter også, at medlemsstaterne underretter Kommissionen om eventuelle større vanskeligheder som følge af anvendelsen af direktivet, der derefter vil blive undersøgt af Kommissionen og de berørte medlemsstater.

Artiklen fastsætter også, at Kommissionen fem år efter direktivets ikrafttrædelse aflægger rapport om investeringsreglernes gennemførelse og om anvendelsen af depositarer.

Endvidere fastsætter artiklen, at værtslandet kan anmode hjemlandet om at tage stilling til den øremærkning af pensionskassens aktiver og forpligtelser, der er omhandlet i artikel 16, stk. 3, og artikel 18, stk. 7.

Endelig anføres det, at Kommissionen bistås af et forsikrings- og pensionsudvalg. Kommissionen understreger imidlertid, at den sidste bestemmelse er ufuldstændig, og at det vil blive nødvendigt at tilpasse den ved hjælp af passende tiltag og bestemmelser for at gøre den fuldstændig forenelig med de konklusioner, som Rådet vil drage om finansiel stabilitet, overvågning og integration.

Artikel 22 Gennemførelse

Rådets fælles holdning fastsætter en frist på 24 måneder til at sætte de nødvendige love og administrative bestemmelser i kraft for at efterkomme direktivet. Den indfører også to undtagelsesbestemmelser:

(1) Den første vedrørende bestemmelserne om lovpligtig egenkapital giver medlemsstaterne mulighed for at udsætte anvendelsen af artikel 17, stk. 1 og 2, i fem år for pensionskasser uden lovpligtig egenkapital.

(2) Den anden vedrørende investeringsloftet i et pensionstegnende firma giver medlemsstaterne mulighed for at udsætte anvendelsen af artikel 18, stk. 1, litra f), i fem år.

I disse to tilfælde kan pensionskasser, som ønsker at forvalte pensionsordninger på tværs af grænserne som omhandlet i artikel 20, dog ikke gøre dette, før de opfylder bestemmelserne i direktivet.

4. KONKLUSIONER

Kommissionen mener, at den fælles holdning, der enstemmigt er vedtaget af Rådet, bevarer essensen i Kommissionens forslag og substansen i Europa-Parlamentets ændringer, som Kommissionen har godkendt. Trods det store antal ændringer, der er foretaget i dens oprindelige forslag, finder Kommissionen, at den fælles holdning skaber en god ligevægt mellem, på den ene side, en høj grad af kontrol med pensionerne og pensionernes sikkerhed og, på den anden side, bevarelse af de eksisterende ordningers effektivitet og en høj grad af finansieringsmuligheder på pensionsområdet.

Kommissionen håber derfor, at direktivet kan vedtages inden årets udgang efter den tidsplan, som stats- og regeringscheferne fastsatte i Barcelona.

På baggrund af ovennævnte bemærkninger og specielt bemærkningerne om fuld overensstemmelse med de konklusioner, som Rådet om kort tid vil drage om finansiel stabilitet, overvågning og integration, kan Kommissionen acceptere den fælles holdning og følgelig anbefale, at Europa-Parlamentet godkender den fælles holdning.

5. KOMMISSIONENS ERKLÆRING

Kommissionen fremsatte følgende erklæring i forbindelse med vedtagelsen af den fælles holdning:

"Kommissionen vurderer, at direktivet sigter på at give en høj grad af beskyttelse for medlemmerne og pensionsmodtagerne. For at nå dette mål er det bydende nødvendigt at foretage en forsigtig beregning af de tekniske hensættelser. Dette indebærer, at det er nødvendigt at vælge renten og de andre økonomiske og demografiske faktorer med forsigtighed.

Kommissionen finder, at den rapport, der er omhandlet i artikel 15, stk. 6, kan spille en vigtig rolle med hensyn til at forbedre gennemsigtigheden og den gensidige tillid. Den forpligter sig til i nært samråd med medlemsstaterne nøje og regelmæssigt at kontrollere, om situationen i de enkelte medlemsstater fører til nogen form for forum-shopping og til forsigtighedsnormer, der ikke er tilstrækkeligt forsigtige. Kommissionen vil også grundigt undersøge alle de oplysninger, som medlemsstaterne fremsender om mulighederne for en sådan forum-shopping. Efter samråd med medlemsstaterne vil Kommissionen foreslå alle nødvendige foranstaltninger for at undgå eventuelle fordrejninger og for at beskytte pensionsmodtagernes og medlemmernes interesser i alle pensionsordninger."